Waterpolo: Sirens kellhom jitħabtu Birżebbuġa …….. 7 …………….. 9 Sirens tħabtu iktar milli mistenni biex għelbu lil Birżebbuġa bl-iskor ta' 9-7. Għalihom spikka ferm il-player Matthew Sciberras li rreġistra poker filwaqt li għal Birżebbuġa, l-aqwa skorer kien David Pace Lupi li skorja żewġ goals. Birżebbuġa ħasdu lil Sirens fl-ewwel sessjoni meta għelbuhom bl-iskor ta' 3-1 bil-goals jaslu minn David Cutajar, David Pace Lupi minn man-up wara li tkeċċa Lucas Falzon u Ben Grech. Min-naħa l-oħra, Isaiah Riolo skorja l-uniku goal għat-team minn San Pawl il-Baħar. Iżda fit-tieni sessjoni Sirens wettqu reazzjoni tajba meta rebħuha bl-iskor identiku li t-team immexxi mill-coach mill-coach Pierre Borg ittrijonfa fl-ewwel waħda jiġifieri, dak ta' 3-1. L-awturi tal-goals kienu Matthew Sciberras (2) u Mikhael Cutajar. U mbagħad Neil Cassar skorja l-uniku goal għal Birżebbuġa minn sitwazzjoni ta' player iktar wara li tkeċċa Isaiah Riolo. Sirens rebħu wkoll it-tielet sessjoni din id-darba bil-punteġġ ta' 2-1. Għal Sirens niżżlu isimhom fuq il-lista tal-iskorers Ken Erdogan minn man-up wara li tkeċċa Matthias Bonnici, u Matthew Sciberras. Min-naħa ta' Birżebbuġa skorja Ben Grech permezz ta' superjoritá numerika wara li tkeċċa Matthew Sciberras. Sirens rebħu wkoll l-aħħar sessjoni bl-iskor ta' 3-2, bl-awturi tal-goals ikunu John Napier, Mikhael Cutajar, u Matthew Sciberras minn man-up wara li tkeċċa Ben Grech. Min-naħa l-oħra, iż-żewġ goals għal Birżebbuġa waslu minn Zion Bartolo minn man-up wara li tkeċċa Isaiah Riolo, u David Pace Lupi.